SET ปิดลบ 5 จุด นักลงทุนขายลดเสี่ยง รอผล “เฟด” คืนนี้
SET ปิดลบ 5 จุด นักลงทุนขายลดเสี่ยง ก่อนรู้ผล “เฟด” คืนนี้ กังวลส่งสัญญาณขึ้นดอกเบี้ยแรง แนวโน้มวันพรุ่งนี้ให้แนวรับสำคัญ 1,617 จุด แนวต้าน 1,650 จุด
SET ปิดลบ 5 จุด นักลงทุนขายลดเสี่ยง ก่อนรู้ผล “เฟด” คืนนี้ กังวลส่งสัญญาณขึ้นดอกเบี้ยแรง แนวโน้มวันพรุ่งนี้ให้แนวรับสำคัญ 1,617 จุด แนวต้าน 1,650 จุด
21 ก.ย. 2565

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย เอ็กซ์สปริง กล่าวว่า ตลาดหุ้นไทยวันนี้แกว่งตัวแคบตามทิศทางตลาดหุ้นทั่วโลก เพราะรอผลการประชุมธนาคารกลางสหรัฐ (เฟด) โดยในช่วงบ่ายมีแรงขายออมากเนื่องจากตลาดมองว่าเฟดจะขึ้นดอกเบี้ยสูง จากอัตราผลตอบแทนพันธบัตรสหรัฐ (บอนด์ยีลด์) อายุ 2 ปีพุ่งขึ้น 3.94% สะท้อนตลาดคาดว่าเฟดน่าจะใช้ยาแรง ทำให้ตลาดหุ้นทั่วโลกปรับตัวลง เฟดอาจปรับขึ้นดอกเบี้ยในรอบนี้ 0.75% และอาจปรับขึ้นอีก 0.75% ในครั้งถัดไป ซึ่งตลาด Price in แล้วจึงเห็นแรงขาย
โดยแรงขายทยอยเห็นมา 1-2 สัปดาห์แล้ว ตั้งแต่ประกาศอัตราเงินเฟ้อล่าสุด 8.3% ลดลงจากเดือนก่อนหน้า 9.5% แต่เงินเฟ้อปรับตัวลงช้าก็กลัวว่าเฟดจะใช้ยาแรง เพราะตัวเลขเศรษฐกิจสหรัฐยังทรงตัวดี อาทิ ตัวเลขการจ้างงาน และยังมองว่า เฟดจะส่งสัญญาณขึ้นดอกเบี้ยไปถึงเดือนมี.ค.66 ผลตอบแทนจากหุ้นจะลดลง ทั่วโลกปรับลดการลงทุนหุ้น หรือหันไปเลือกเล่นหุ้น Defensive หุ้นที่มีรายได้ประจำ กลุ่ม HealthCare
“วันนี้ตลาดรอสัญญาณเฟด ก็กังวลว่าเฟดใช้ยาแรง และส่งสัญญาณปรับขึ้นแรงต่อเนื่อง” นายถนอมศักดิ์ กล่าว
สำหรับแนวโน้มการลงทุนในวันพรุ่งนี้ ต้องรอติดตามการประชุมเฟดคืนนี้ว่าเป็นอย่างไร หากเฟดเร่งขึ้นดอกเบี้ยคาดหุ้นจะลงต่อ แต่มองตลาดหุ้นไทยไม่ได้รับผลกระทบมาก แต่จากที่ค่าเงินดอลลาร์ขึ้นจากผลขึ้นดอกเบี้ยก็ทำให้ค่าเงินบาทอ่อน ก็กังวลว่าต่างชาติจะขายออกมา ก็จะทำให้หุ้นไทยเหวี่ยงผันผวน พร้อมให้แนวรับสำคัญ ที่ระดับ 1,617 จุด ซึ่งเป็นเส้นค่าเฉลี่ย 200 วัน ถ้าไม่หลุดเชื่อว่าน่าจะยืนได้ แต่ถ้าหลุดระดับนี้ตลาดน่าจะลงแรง ส่วนแนวต้านให้ไว้ 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 4,604.28 ล้านบาท ปิดที่ 174.50 บาท เพิ่มขึ้น 5.00 บาท
ADVANC มูลค่าการซื้อขาย 3,253.90 ล้านบาท ปิดที่ 193.50 บาท เพิ่มขึ้น 2.50 บาท
SCC มูลค่าการซื้อขาย 3,033.44 ล้านบาท ปิดที่ 328.00 บาท ลดลง 9.00 บาท
TRUE มูลค่าการซื้อขาย 2,804.52 ล้านบาท ปิดที่ 4.96 บาท เพิ่มขึ้น 0.10 บาท
EA มูลค่าการซื้อขาย 2,348.46 ล้านบาท ปิดที่ 89.00 บาท ลดลง 2.00 บาท